വോഡ്ക കുടിച്ചത് അപകടത്തിന് ശേഷം മനസ്സ് തണുക്കാന്, ഡ്രങ്ക് ഡ്രൈവിംഗ് കേസില് യുവതിയെ വെറുതെ വിട്ട് കോടതി അപകടം നടന്ന സമയത്ത് താന് മദ്യപിച്ചിരുന്നില്ല എന്ന് തെളിയിക്കാന് സാധിച്ചതോടെ, യുകെ നിവാസിയായ ഒരു യുവതിയെ ഡ്രങ്ക് ഡ്രൈവിംഗ് കേസില് വെറുതെ വിട്ട് യുകെ കോടതി. കെല്സി റൈഡിങ്സ് എന്ന 26 കാരിയെയാണ് തന്റെ മെഴ്സിഡസ് ബെന്സ് കാര് ഒരു പ്യൂഷോ 308 ലേക്ക് ഇടിച്ചു കയറ്റിയ കേസില് മാഞ്ചസ്റ്റര് കോടതി മദ്യപിച്ചു വണ്ടിയോടിച്ചു എന്ന ആരോപണത്തില് നിന്ന് വിമുക്തയാക്കിയത്. തന്റെ നാലു കുട്ടികള്ക്കൊപ്പം വീട്ടിലേക്ക് പോകും വഴിയാണ് ഈ ഹെഡ് ഓണ് കൊളീഷന് ഉണ്ടാവുന്നത്. അപകടം നടന്ന പാടെ തന്നെ യുവതി, താന് ഇടിച്ചു നാശമാക്കിയ കാറിന്റെ ഉടമയ്ക്ക് ആയിരം പൗണ്ട് എടുത്തുനീട്ടി, നടന്നതിനെക്കുറിച്ച് മറന്നോളൂ എന്ന് പറയുകയും, പൊലീസ് എത്തിച്ചേരും മുമ്ബുതന്നെ വണ്ടിയെടുത്ത് സ്ഥലം കാലിയാക്കുകയുമായിരുന്നു. യുവതിയുടെ രജിസ്ട്രേഷന് പരിശോധിച്ച പൊലീസ് അവരെ പിന്തുടര്ന്ന് വീട്ടില് എത്തിച്ചേര്ന്നപ്പോള് അനുവദനീയമായ പരിധിയുടെ നാലിരട്ടി മദ്യം അകത്തുചെന്ന അവസ്ഥയിലായിരുന്നു യുവതി. ഈ സാഹചര്യത്തിലാണ് പൊലീസ് ഇവര്ക്കെതിരെ ഡ്രങ്ക് ഡ്രൈവിംഗ് എന്ന ജയില് ശിക്ഷ കിട്ടാവുന്ന കുറ്റം ചുമത്തി കേസ് ചാര്ജ് ചെയ്തത്. എന്നാല്, ഈ കേസ് വിചാരണയ്ക്ക് വന്നപ്പോള് താന് അപകടം നടന്ന നേരത്ത് മദ്യപിച്ചിരുന്നില്ല എന്ന് തെളിയിക്കാന് കെല്സിക്ക് സാധിച്ചു. അപകടം നടന്നതിന് പിന്നാലെ താന് തന്റെ സുഹൃത്തിന്റെ വീട്ടിലേക്ക് ചെല്ലുകയായിരുന്നു എന്നും അപ്പോഴുണ്ടായ സംഭ്രമം അടക്കാന് മിനിറ്റുകള്ക്കുള്ളില് രണ്ടു കുപ്പി വോഡ്ക അകത്താക്കുകയുമാണുണ്ടായത് എന്ന് യുവതി കോടതിയെ അറിയിച്ചു. മദ്യപിച്ച ശേഷം താനാണ് യുവതിയെ വീട്ടില് കൊണ്ട് വിട്ടത് എന്നും, അതിനു ശേഷമാണ് പൊലീസ് വന്നു യുവതിയെ അറസ്റ്റു ചെയ്തത് എന്ന് സുഹൃത്തും മൊഴി നല്കിയതോടെ, അപകടം നടന്ന സമയത്ത് യുവതി മദ്യപിച്ചിരുന്നു എന്ന് സംശയാതീതമായി തെളിയിക്കാന് പൊലീസിന് മാര്ഗമില്ലാതെ ആവുകയായിരുന്നു. അപകടത്തില് ആര്ക്കും പരിക്കില്ലായിരുന്നതുകൊണ്ട് ഇന്ഷുറന്സ് കവറേജ് പ്രയോജനപ്പെടുത്തി വണ്ടികളുടെ കേടുപാടുകള് തീര്ക്കാന് ഉത്തരവിട്ട കോടതി കേസ് തീര്പ്പാക്കുകയാണ് ഉണ്ടായത്.